[pic] | COMISIA COMUNITĂŢILOR EUROPENE |

Bruxelles, 23.7.2008

COM(2008) 482 final

RAPORT AL COMISIEI CĂTRE PARLAMENTUL EUROPEAN ŞI CONSILIU

Punerea în aplicare a Programului de sănătate publică în 2007

RAPORT AL COMISIEI CĂTRE PARLAMENTUL EUROPEAN ŞI CONSILIU

Punerea în aplicare a Programului de sănătate publică în 2007

(Text cu relevanţă pentru SEE)

INTRODUCERE

În temeiul articolului 12 alineatul (1) din Decizia nr. 1786/2002/CE din 23 septembrie 2002 a Parlamentului European şi a Consiliului de adoptare a unui program de acţiune comunitară în domeniul sănătăţii publice (2003-2008)[1], Comisia trebuie să monitorizeze cu regularitate punerea în aplicare a acţiunilor din cadrul programului în lumina obiectivelor. Prezentul raport are drept scop informarea Parlamentului European şi a Consiliului cu privire la punerea în aplicare a Programului de sănătate publică în 2007. Un raport privind primii patru ani ai programului este disponibil pe site-ul internet Europa[2].

POLITICA DE SĂNĂTATE ÎN 2007

2007 a fost un an al realizărilor politice majore pentru Direcţia Generală Sănătate şi Protecţia consumatorilor, având în vedere că a fost marcat de adoptarea celui de-al doilea program de acţiune comunitară în domeniul sănătăţii (2008-13) şi a Cărţii albe „Împreună pentru sănătate, o abordare strategică pentru UE 2008-2013”.

Al doilea program de acţiune comunitară în domeniul sănătăţii (2008-2013)

Al doilea program de acţiune comunitară în domeniul sănătăţii (2008-13) [3] a fost adoptat de Parlamentul European şi Consiliu la 23 octombrie 2007. Acesta este structurat în jurul a trei componente (îmbunătăţirea siguranţei cetăţenilor în materie de sănătate, promovarea sănătăţii, producerea şi difuzarea informaţiilor şi cunoştinţelor cu privire la sănătate) şi are un pachet financiar de 321 500 000 EUR. Programul este menit să completeze, să sprijine şi să adauge un plus de valoare politicilor statelor membre şi să contribuie la creşterea solidarităţii şi prosperităţii în Uniunea Europeană, prin protecţia şi promovarea sănătăţii şi siguranţei umane şi prin îmbunătăţirea sănătăţii publice.

Strategia UE în domeniul sănătăţii

Cartea albă „Împreună pentru sănătate, o abordare strategică pentru UE 2008-2013”[4] a fost adoptată la 23 octombrie 2007. Aceasta grupează într-un cadru coerent şi cuprinzător o gamă de politici UE care au un impact asupra sănătăţii. Obiectivele sale sunt promovarea unei stări bune de sănătate într-o Europă care îmbătrâneşte, prin promovarea unei stări bune de sănătate de-a lungul întregii vieţi, protejarea cetăţenilor de ameninţările la adresa sănătăţii, inclusiv bolile transmisibile şi problemele de securitate a pacienţilor şi promovarea unor sisteme de sănătate dinamice şi a noilor tehnologii.

Cartea albă stabileşte principii de bază pentru politica de sănătate: necesitatea unei abordări bazate pe valori, sănătate şi prosperitate, întărirea puterii de influenţă a UE în domeniul sănătăţii la nivel mondial şi integrarea sănătăţii în toate politicile. În această privinţă, Comisia se asigură că există o evaluare a impactului asupra sănătăţii pentru toate politicile şi acţiunile majore dezvoltate.

PROIECTUL BUGETULUI PENTRU 2007

Bugetul general al programului pentru perioada 2003-2008 a fost de 354 de milioane de euro. Bugetul pentru 2007 a fost estimat la suma de 41 870 000 EUR în Decizia 2007/102/CE a Comisiei din 12 februarie 2007 de adoptare a planului de lucru pentru 2007 pentru punerea în aplicare a programului acţiunii comunitare în domeniul sănătăţii publice (2003-2008), inclusiv programul de lucru anual pentru subvenţii[5]. Bugetul de funcţionare şi bugetul administrativ au fost estimate la suma de 40 638 000 EUR şi, respectiv, 1 232 000 EUR.

SUBVENŢII

Cereri de propuneri

O singură cerere de propuneri, care se referă la toate activităţile din planul de lucru pentru 2007, a fost publicată la data de 16 februarie 2007 şi s-a încheiat la data de 20 mai 2007. Aceasta s-a publicat în Jurnalul Oficial[6], pe site-ul internet al Agenţiei Executive pentru Programul de Sănătate Publică (PHEA)[7] şi pe site-ul internet Europa[8].

La data de 28 februarie a avut loc la Luxemburg o zi de informare pentru părţile interesate şi profesioniştii din domeniul sănătăţii publice interesaţi în prezentarea de propuneri în cadrul Programului de sănătate publică (2003-2008). În plus faţă de aceasta, s-au mai organizat zile naţionale de informare la Vilnius, Varşovia, Madrid, Sevilia, Roma, Sofia şi Lisabona.

Suma indicativă pentru cererea de propuneri s-a ridicat la 33 888 000 EUR.

S-au depus 222 de cereri pentru cele trei componente (93 pentru informaţii privind sănătatea, 17 pentru ameninţări la adresa sănătăţii şi 112 pentru factori determinanţi pentru sănătate). Şapte cereri au fost excluse în etapa de triere şi selecţie, pentru că propunerile nu fuseseră înaintate la timp sau erau incomplete. Cele 215 propuneri rămase au fost înaintate unor comitete de evaluare colegială, compuse din experţi independenţi, pentru evaluare faţă de toate criteriile cuprinse în domeniul de aplicare al Deciziei 2007/103/CE a Comisiei de stabilire a principiilor generale şi a criteriilor de selectare şi finanţare a acţiunilor din cadrul Programului de sănătate publică (2003-2008)[9] şi, de asemenea, unor funcţionari din cadrul Direcţiei Generale Sănătate şi Protecţia Consumatorilor, responsabili pentru evaluarea faţă de criteriile relevante din punct de vedere al politicilor.

Un comitet de evaluare, alcătuit din reprezentanţi ai Direcţiei Generale Sănătate şi Protecţia Consumatorilor şi ai Direcţiei Generale Cercetare din cadrul Comisiei, ai Direcţiei Generale Eurostat şi ai PHEA a realizat câte o listă finală de propuneri recomandate pentru finanţare pentru fiecare componentă şi o singură listă consolidată de rezervă şi a căzut de acord asupra propunerilor destinate a fi respinse.

Lista finală de propuneri recomandate pentru finanţare, lista de rezerve consolidată şi propunerile care urmează a fi respinse au fost prezentate unui număr de 39 de evaluatori externi. Au rezultat din procesul de evaluare, o listă de 63 de proiecte (23 pentru informaţii privind sănătatea, 11 pentru ameninţări la adresa sănătăţii şi 29 pentru factori determinanţi pentru sănătate) şi o listă de rezervă de 11 proiecte (8 pentru informaţii privind sănătatea şi 3 pentru factori determinanţi pentru sănătate) cu o valoare totală de 37 575 948 EUR şi respectiv 4 523 107 EUR.

Informaţiile statistice cu privire la cererile de propuneri din 2007 sunt disponibile în „Statistical Analysis of 2007 Call for Proposals in the Public Health Programme” („Analiza statistică a cererilor de propuneri înregistrate în 2007 pentru Programul de sănătate publică”) publicată pe site-ul internet PHEA[10].

În septembrie 2007, Comitetul pentru punerea în aplicare a programului acţiunii comunitare în domeniul sănătăţii publice (2003-2008) a dat aviz favorabil pentru finanţarea propunerilor selectate prin procedura de evaluare.

Proceduri de ofertare

Au fost iniţiate un număr de acţiuni fie prin lansarea unor proceduri de ofertare, fie prin utilizarea contractelor-cadru existente. Cele mai semnificative sunt enumerate mai jos:

- Producţia unui spot TV cu privire la alimentaţie, care a fost prezentat în timpul meciurilor de fotbal din Liga Campionilor UEFA. Costurile de creaţie au fost suportate de agenţia de publicitate care a câştigat o competiţie, iar Comisia a acoperit costurile de producţie.

- Continuarea actualizării, dezvoltării şi promovării Portalului Uniunii Europene dedicat sănătăţii publice[11].

- Dezvoltarea unui instrument de informare pentru internet cu privire la calitatea aerului în interior, în cooperare cu Centrul Comun de Cercetare (CCC).

- Un acord administrativ cu CCC pentru continuarea Convenţiei-cadru a OMS pentru controlul tutunului, pentru sprijin ştiinţific şi pentru analiza ingredientelor tutunului.

- Dezvoltarea în continuare a Sistemului de avertizare rapidă generală şi programe informatice pentru facilităţile UE de operare în situaţii de urgenţă de sănătate publică. Dezvoltarea în continuare a infrastructurii UE de gestionare de criză.

- Orientări pentru aplicarea standardelor şi specificaţiilor comunitare în legătură cu sistemele de calitate pentru sânge/componente sanguine, ţesuturi şi celule.

- Mai multe ateliere şi conferinţe care au adus alături oameni de ştiinţă, părţi interesate şi autorităţi publice.

- Mai multe evaluări de impact, inclusiv una cu privire la serviciile medicale şi strategia în domeniul sănătăţii.

Cooperarea cu organizaţiile internaţionale

Comisia şi-a îmbunătăţit în continuare colaborarea cu Organizaţia Mondială a Sănătăţii (OMS), ca rezultat al semnării, în martie 2007, a contractelor pentru şapte noi proiecte comune, în valoare totală de 4 242 963 EUR, din care 60% se asigură din Programul de acţiune comunitară în domeniul sănătăţii publice (2003–2008). Contractele sunt legate de politici prioritare de sănătate ale UE cu privire la sănătate şi mediu, răniri, echitate în domeniul sănătăţii, siguranţă în materie de sănătate, servicii de sănătate, alcool şi servicii de urgenţă. Proiectele vor fi puse în aplicare de către OMS Europa, timp de trei ani.

La 12 iunie 2007 a avut loc o întâlnire între dr. Margaret Chan, director general al OMS, preşedintele Comisiei, Barroso şi comisarii Kyprianou şi Potočnik, la care s-au discutat priorităţile strategice în domeniul sănătăţii, de exemplu consecinţele schimbărilor climatice asupra sănătăţii, siguranţă globală în materie de sănătate şi îmbunătăţirea rezultatelor în materie de sănătate în Africa. La 18 octombrie 2007 s-a organizat o întâlnire la nivel de funcţionari de rang înalt între OMS şi Comisie.

În ceea ce priveşte cooperarea cu Organizaţia pentru Cooperare şi Dezvoltare Economică (OCDE) , s-au semnat contracte între OCDE şi Comisie în iunie 2007, iar în octombrie 2007, în timpul Forumului european pentru sănătate de la Gastein, OCDE a organizat un atelier cu privire la „Deficitul de forţă de muncă în domeniul sănătăţii şi emigraţia”. Printre alte întâlniri organizate de OCDE, Comisia a participat la întâlnirea corespondenţilor OCDE, care a avut loc la Paris în octombrie 2007. Pe baza rezultatelor colectării de date pilot cu privire la migraţia profesioniştilor din sănătate, care a făcut parte din „Proiectul forţa de muncă din sănătate şi emigraţia”[12], secretariatul OCDE a propus ca noua colectare periodică de date cu privire la migraţia profesioniştilor din sănătate, sub egida Datelor OECD din sănătate , să se concentreze asupra medicilor formaţi în străinătate, ca element cheie în evaluarea rolului şi impactului mobilităţii internaţionale a medicilor. Tot în cadrul acordului direct, a continuat colaborarea cu Eurostat şi OMS în privinţa Sistemului de conturi de sănătate.

Subdelegarea acordată Eurostat

În conformitate cu secţiunea 2.5 anexa I a planului de lucru pentru 2007[13], s-a detaşat un buget de 400 000 EUR pentru sub-delegare la Eurostat în scopul susţinerii:

(1) autorităţilor naţionale de statistică în implementarea în 2007-2008 a modulelor principale ale Anchetei europene pe teme de sănătate (EHIS) (aşa cum este definită în Programul statistic pentru 2007);

(2) autorităţilor naţionale de statistică în implementarea şi dezvoltarea viitoare a Sistemului de conturi de sănătate în UE (în cooperare cu OCDE şi OMS).

Pentru prima dintre aceste activităţi, s-au subdelegat 200 000 EUR. În iunie 2007, Eurostat a lansat o cerere de propuneri restrânsă la instituţiile care aparţin Sistemului statistic european şi s-au primit 13 cereri. Evaluarea cererilor – la care a participat Direcţia Generală Sănătate şi Consumatori – a dus la acceptarea a 11 cereri. Suma totală obţinută din bugetul subdelegat de 200 000 EUR, împreună cu 555 716,5 EUR din bugetul Eurostat planificat pentru punerea în aplicare a EHIS a fost de 755 716,15 şi a fost folosită pentru 11 subvenţii oferite statelor membre UE. Bugetul subdelegat de 200 000 EUR s-a consumat în totalitate (angajat în subvenţii pentru două ţări: Cipru şi Letonia).

Pentru cea de-a doua activitate s-au subdelegat 200 000 EUR. În iulie 2007, Eurostat a lansat o cerere de propuneri restrânsă la instituţiile care aparţin Sistemului statistic european şi şapte ţări au depus cereri pentru subvenţionarea acestui proiect. Evaluarea cererilor a dus la acceptarea tuturor celor şapte cereri şi s-a angajat suma de 165 160,31 EUR, ceea ce înseamnă 82,6% din bugetul estimat al acestui proiect.

SPRIJIN STRUCTURAL

Agenţia executivă pentru Programul de sănătate publică

Asistenţa tehnică, ştiinţifică şi administrativă necesară pentru punerea în aplicare a cererii de propuneri 2007 a fost furnizată de Agenţia Executivă pentru Programul de Sănătate Publică (PHEA), înfiinţată prin Decizia 2004/858/CE[14]. Aceasta a organizat cererea de propuneri pentru 2007, a coordonat evaluarea proiectelor prezentate şi a negociat şi semnat contractele de subvenţionare legate de acestea.

PROGRAMUL DE SăNăTATE PUBLICă PENTRU PERIOADA 2003-2008: EVALUAREA INTERMEDIARă

După cum cere articolul 12 alineatul (3) din Decizia nr. 1786/2002/CE[15], s-a realizat o evaluare externă a primilor trei ani de punere în aplicare şi realizări ale programului. Raportul final a fost finalizat şi publicat în 2007 şi a fost publicat pe site-ul internet Europa[16]. Deşi evaluarea a dus la concluzii în mare parte pozitive, s-au făcut unele recomandări, de care s-a ţinut cont într-un plan de acţiune deja pus în aplicare parţial. Concluziile evaluării au fost comunicate în 2008 Parlamentului European, Consiliului, Comitetului Economic şi Social European şi Comitetului Regiunilor.

PRINCIPALELE ACTIVITă Ţ I ÎN 2007

Informaţii referitoare la sănătate

Pregătirea raportului de punere în aplicare a Recomandării Consiliului din 2 decembrie 2003 cu privire la depistarea cancerului[17] a început în februarie 2007. S-a trimis un chestionar statelor membre în timpul verii şi s-au primit răspunsuri din partea a 18 state membre. Chestionarul reprezintă unul dintre pilonii pe care se bazează raportul. Agenţia internaţională de cercetare a cancerului (AICC) a oferit date suplimentare în cadrul mai multor programe de sănătate publică. Raportul este aşteptat să fie publicat în cel de-al doilea trimestru al anului 2008.

Pregătirea pentru Comunicarea Comisiei cu privire la acţiunea europeană în domeniul bolilor rare a început în primăvara anului 2007. Conferinţa europeană cu privire la bolile rare s-a desfăşurat la Lisabona sub patronajul Preşedinţiei portugheze, iar consultarea publică[18] pentru comunicare a fost anunţată în timpul conferinţei.

Ameninţări la adresa sănătăţii

Cele mai importante incidente de boală notificate în timpul anului 2007 de către Sistemul de avertizare timpurie şi reacţie (EWRS), stabilit prin Decizia nr. 2119/98/CE[19], au fost legate de: focarul de febră Chikungunya din Italia, febra hemoragică provocată de virusul Ebola în Uganda, apariţia unei reacţii adverse la vaccinul HBV în Vietnam, apariţia tuberculozei rezistente la medicamente la un cetăţean american care călătorea din SUA în UE, un caz de Salmonella Tennessee şi apariţia legionelozei la un grup de turişti din UE aflaţi în Thailanda. În plus faţă de aceste incidente, s-au emis mai multe mesaje legate de informaţii despre măsurile planificate sau puse în aplicare în statele membre drept răspuns la apariţia unor focare de gripă aviară, fie în interiorul, fie în afara UE. S-a transferat cu succes operarea instrumentului informatic al EWRS la Centrul European de Prevenire şi Control al Bolilor (ECDC). După efectuarea testelor, aplicaţia a fost conectată la 17 noiembrie 2007, în timp ce Comisia a continuat să asigure coordonarea măsurilor luate la nivel naţional, aşa cum se prevede în legislaţia comunitară cu privire la bolile transmisibile.

Evaluarea Planului de pregătire a statelor membre UE este un proces care se desfăşoară pe parcursul a doi ani. Lucrările au început în primul trimestru al anului 2005 şi s-au încheiat în octombrie 2007. În 2007, Direcţia Generală Sănătate şi Consumatori a participat activ la echipa comună de evaluare ECDC-OMS-CE care a vizitat şapte state membre: Malta, Finlanda, Cipru, Slovenia, Bulgaria, Estonia şi România. Echipa comună a observat că toate statele membre au făcut eforturi semnificative pentru a-şi îmbunătăţi planurile de pregătire şi că pentru fiecare ţară se evidenţiază un anumit domeniu de expertiză. Având în vedere aceasta, li s-a cerut statelor membre să îşi prezinte cele mai bune practici şi să facă schimb de experienţă la cel de- al patrulea atelier comun CE-ECDC-OMS cu privire la pregătirea pentru o eventuală pandemie de gripă [20] , desfăşurat la Luxemburg în 2007. Au participat reprezentanţi din toate cele 53 de ţări aflate în atenţia Biroului OMS pentru Europa şi nu doar din cele 27 de ţări UE. Au fost invitaţi experţi cu reputaţie pe plan internaţional pentru a prezenta cele mai recente evoluţii în cercetarea ştiinţifică referitoare la gripă, gripa aviară şi pandemiile de gripă. Atelierul a oferit ocazia unui schimb de experienţă între ţări, în cadrul sesiunilor dedicate bunelor practici şi în timpul celor două exerciţii de comunicare şi de pregătire a spitalelor.

În timpul anului 2007, Comitetul pentru protecţia sănătăţii a primit un nou mandat şi şi-a dezvoltat proceduri şi o nouă structură. Priorităţile Comitetului pentru protecţia sănătăţii, identificate în planul multianual de lucru al acestuia pot fi susţinute prin Programul UE de sănătate publică.

S-a lansat o licitaţie pentru stabilirea unui contract-cadru pentru concepţia, planificarea, desfăşurarea şi evaluarea de exerciţii cu privire la probleme de sănătate publică. Cele cinci rezultate ţintă sunt studii de caz, exerciţii teoretice, exerciţii de post de comandă, exerciţii pe teren şi formare, toate orientate în special către gestionarea riscurilor legate de noile ameninţări la adresa sănătăţii, cum ar fi ameninţările chimice, biologice şi radionucleare, pandemiile sau bolile transmisibile.

Factorii determinanţi ai sănătăţii

Obiectivele „Comunicării cu privire la combaterea HIV/SIDA în Uniunea Europeană şi ţările vecine, 2006–2009” [21]a Comisiei au fost urmărite în continuare prin intermediul cooperării şi consultării periodice cu statele membre şi părţile interesate, în special prin intermediul Grupului de reflecţie HIV/SIDA şi al Forumului societăţii civile privind HIV/SIDA. O conferinţă „Dialog UE-Rusia cu privire la HIV/SIDA” a aprofundat cooperarea între Comisie şi vecinii din est. Printre evenimentele organizate cu prilejul Zilei mondiale SIDA se numără vizite ale comisarului Kyprianou şi ale miniştrilor sănătăţii din statele membre respective la şcoli, precum şi o expoziţie cu privire la activităţile Comisiei în lupta cu HIV/SIDA. În concluziile Consiliului, la finalul întâlnirii acestuia din mai 2007, Comisia este chemată să continue să acţioneze pentru prevenirea HIV/SIDA şi pentru un acces îmbunătăţit la medicamente antiretrovirale în Europa. Acest proces post-Bremen presupune cooperarea între statele membre, trio-preşedinţie, industria farmaceutică şi societatea civilă.

În ceea ce priveşte alcoolul , 2007 a fost marcat de stabilirea structurii de punere în aplicare a „Comunicării cu privire la o strategie UE de sprijin pentru statele membre în reducerea efectelor nefaste ale alcoolului”[22] adoptată de Comisie în octombrie 2006. În vederea punerii în aplicare a strategiei, s-au luat următoarele măsuri:

- crearea unui Forum european privind alcoolul şi sănătatea şi stabilirea ulterioară a două grupuri operative („Aspecte specifice vârstei tinere referitoare la alcool” şi „Comunicare marketing”). Scopul principal al Forumului este să stimuleze acţiuni concrete ale tuturor părţilor interesate, cu obiectivul reducerii efectelor nefaste ale alcoolului. Către finalul anului 2007, membrii forumului introduseseră 75 de angajamente de acţiune.

Conţinutul şi punerea în aplicare a acestor angajamente pot fi examinate pe site-ul internet al Comisiei[23].

- stabilirea Comitetului pentru politică şi acţiuni naţionale, compus din reprezentanţi ai statelor membre. Acest comitet se concentrează în principal pe dezvoltarea continuă şi coordonarea politicilor cu privire la consumul de alcool.

- pregătirea pentru stabilirea unui Comitet pentru colectarea de date, indicatori şi definiţii, care va lucra la furnizarea de date comparabile şi actualizate periodic cu privire la consumul de alcool, obiceiuri de consum şi efecte nefaste ale alcoolului, precum şi de indicatori comuni şi definiţii.

În mai 2007, Comisia a adoptat o Carte albă referitoare la o strategie pentru Europa privind problemele de sănătate legate de alimentaţie, excesul de greutate şi obezitate[24], pe baza analizei răspunsurilor la Cartea verde intitulată „Promovarea unei alimentaţii sănătoase şi a activităţii fizice: o dimensiune europeană pentru prevenirea excesului de greutate, a obezităţii şi a bolilor cronice”[25], precum şi a unei evaluări de impact. În vederea punerii în aplicare a strategiei, Comisia a stabilit un Grup la nivel înalt pentru alimentaţie şi activitate fizică (prima întâlnire a avut loc la 29 noiembrie). În decembrie 2007, concluziile Consiliului cu privire la intrarea în regim operaţional a Strategiei UE privind problemele de sănătate legate de alimentaţie, excesul de greutate şi obezitate au aprobat ideile majore cuprinse în cartea albă a Comisiei, cum ar fi continuarea dezvoltării platformei UE, înfiinţarea unui Grup la nivel înalt pentru alimentaţie şi activitate fizică şi luarea în considerare a reducerii consumului de sare ca primă temă de discuţie. Platforma pentru acţiune europeană privind alimentaţia, activitatea fizică şi sănătatea[26] s-a întâlnit de cinci ori în sesiuni plenare şi a contribuit la două ateliere (unul cu privire la alimentaţia şi activitatea fizică la locul de muncă şi unul cu privire la activitatea fizică). Membrii platformei au continuat să pună în aplicare peste 200 de angajamente de acţiune cu scopul de a stopa şi de a inversa actuala tendinţă către obezitate.

Campania europeană anti-fumat „HELP: Pentru o viaţă fără tutun ” (2005-2008) orientată în principal către adolescenţi (de la 15 la 18 ani) şi tineri (de la 18 la 30 de ani) a continuat. Într-o perioadă de 30 de luni, peste 46 000 de spoturi TV, emise pe 96 de staţii TV naţionale şi pe internet, au reuşit să stabilească peste 3,2 miliarde de contacte cu grupul ţintă al tinerilor. În paralel, site-ul internet UE „Help”[27] a fost vizitat de peste 4,2 milioane de ori şi în presa europeană au apărut peste 5 000 de articole pe această temă. Campania de măsurare a CO lansată în martie 2006 a realizat peste 200 000 de teste şi peste 600 de manifestări naţionale au fost organizate în toată UE. În cele din urmă, Manifestul tinerilor europeni împotriva tutunului[28], redactat chiar de tineri pe baza a 25 de consultări naţionale, a fost promovat în statele membre prin activităţi desfăşurate la nivel naţional.

Ca o continuare a consultării publice extinse[29] bazată pe cartea verde „Îmbunătăţirea sănătăţii mintale a populaţiei: către o strategie privind sănătatea mintală pentru Uniunea Europeană”[30] din octombrie 2005, Comisia a anunţat, la întâlnirea Consiliului Ocuparea Forţei de Muncă, Politică Socială, Sănătate şi Consumatori din decembrie 2007 organizarea unei conferinţe la nivel înalt cu privire la sănătatea mintală cu obiectivul de a stabili un Pact european pentru sănătate mintală.

Comisia a colaborat îndeaproape cu preşedinţia portugheză la evidenţierea ca prioritate a sănătăţii emigranţilor. Programul de sănătate publică (2003–2008) a asigurat susţinerea financiară pentru conferinţa „Sănătatea şi emigraţia în UE: o sănătate mai bună pentru toţi într-o societate deschisă integrării”, care a avut loc la Lisabona în septembrie 2007. Comisarul Kyprianou a luat cuvântul la conferinţă.

Comisia a adoptat la 18 aprilie 2007 un raport cu privire la punerea în aplicare a recomandării Consiliului din 18 iunie 2003 cu privire la prevenirea şi reducerea problemelor de sănătate legate de dependenţa de droguri[31]. Raportul concluzionează, în mod special, că intervenţiile de reducere a efectelor negative în închisorile din UE continuă să nu fie întreprinse în conformitate cu principiul echivalenţei între serviciile de sănătate şi tratament (inclusiv reducerea efectelor negative) în interiorul închisorii şi cele disponibile în afara închisorii, aşa cum s-a stabilit prin recomandarea Consiliului din 2003 şi de către organismele relevante ONU. La 10 decembrie 2007, Comisia a adoptat o Comunicare privind raportul 2007 asupra progreselor înregistrate în punerea în aplicare a planului de acţiune al Uniunii Europene în materie de droguri (2005-2008)[32].

S-au luat mai multe măsuri pentru îndeplinirea angajamentelor asumate prin intermediul Planului european de acţiune pentru mediu şi sănătate pentru perioada 2004-2010. Grupul de experţi în domeniul calităţii aerului din interior s-a întâlnit de două ori în 2007 pentru a oferi consiliere Comisiei pentru programele şi politicile UE referitoare la calitatea aerului ambiental şi pentru acţiuni menite să reducă emisiile/concentrările poluante relevante.

Evaluarea riscurilor

Comitetele ştiinţifice relevante pentru Programul de sănătate publică (2003-2008) au fost finanţate astfel cum este indicat în secţiunea 2.4 a anexei I din planul de lucru pentru 2007[33].

În timpul anului 2007, cele trei comitete ştiinţifice[34], respectiv Comitetul ştiinţific pentru produse destinate consumatorilor (CSPC), Comitetul ştiinţific pentru riscurile asupra sănătăţii şi mediului (CSRSM) şi Comitetul ştiinţific pentru riscurile noi sau viitoare asupra sănătăţii (CSRNVS) au adoptat o gamă largă de opinii asupra evaluărilor ştiinţifice a riscurilor de sănătate şi/sau de mediu. Aceste opinii au fost emise în legătură cu unele vopsele pentru păr folosite în Europa (ca parte a unei analize sistematice a posibilelor riscuri de cancer pentru stabilirea unei liste pozitive cu astfel de substanţe), în legătură cu prezenţa nanomaterialelor în produsele cosmetice, în legătură cu substanţele periculoase (unele „substanţe existente” evaluate conform Regulamentului 793/93), în legătură cu poluanţii aerieni de interior pentru a asigura Comisiei o bază ştiinţifică solidă pentru elaborarea şi punerea în aplicare a politicilor referitoare la aerul de interior (având în vedere că aceasta este una dintre preocupările majore pentru sănătate în Europa), în legătură cu amalgamurile dentare şi alternativele la acestea, ca şi în legătură cu efectele produselor din tutun fără fum.

În legătură cu câmpurile electromagnetice , Direcţia Generală Sănătate şi Protecţia Consumatorilor a început să lucreze la un raport cu privire la punerea în aplicare a Recomandării 1999/519/CE a Consiliului cu privire la limitarea expunerii publicului la câmpuri electromagnetice. S-a înfiinţat un grup de lucru alcătuit din experţi guvernamentali din statele membre pentru a susţine realizarea raportului, aşteptat să fie publicat în prima jumătate a lui 2008.

Primul Atelier anual de dialog pe tema: Nanotehnologia siguranţă pentru succes cu privire la nanotehnologii în produse de larg consum inclusiv alimente, produse cosmetice şi aplicaţii medicale a avut loc la Bruxelles în octombrie 2007[35].

[1] JO L 271, 9.10.2002, p. 1.

[2] http://europa.eu.int/comm/health/ph_programme/keydo_programme_2003_2008_en.htm.

[3] Decizia nr. 1350/2007/CE a Parlamentului European şi a Consiliului din 23 octombrie 2007 de instituire a unui Al doilea program de acţiune comunitară în domeniul sănătăţii (2008-2013), JO L 301, 20.11.2007, p. 3.

[4] COM(2007) 630 final, 23.10.2007.

[5] JO L 46, 16.2.2007, p. 27.

[6] JO C 34, 16.2.2007, p. 11.

[7] http://ec.europa.eu/phea/documents/Call_text_2007.pdf.

[8] http://ec.europa.eu/health/dyna/whatsnew/whatsnew_en.cfm.

[9] JO L 46, 16.2.2007, p. 45.

[10] http://ec.europa.eu/phea/documents/10_QAbis.pdf.

[11] http://ec.europa.eu/health-eu/index_ro.htm

[12] http://www.oecd.org/document/47/0,3343,en_2649_33931_36506543_1_1_1_1,00.html.

[13] JO L 46, 16.2.2007, p. 27.

[14] JO L 369, 16.12.2004, p. 73.

[15] JO L 271, 9.10.2002, p. 1.

[16] http://ec.europa.eu/health/ph_programme/documents/evaluation/PHP_evaluation_en.pdf.

[17] JO L 327, 16.12.2003, p. 34.

[18] http://ec.europa.eu/health/ph_threats/non_com/cons_rare_dis_en.htm.

[19] Decizia nr. 2119/98/CE a Parlamentului European şi a Consiliului din 24 septembrie 1998 de creare a unei reţele de supraveghere epidemiologică şi control al bolilor transmisibile în Comunitate, JO L 268, 3.10.1998, p. 1–7.

[20] http://ec.europa.eu/health/ph_threats/com/Influenza/ev_20070925_en.htm.

[21] http://eur-lex.europa.eu/LexUriServ/LexUriServ.do?uri=COM:2005:0654:FIN:EN:PDF.

[22] http://ec.europa.eu/health/ph_determinants/life_style/alcohol/documents/alcohol_com_625_en.pdf.

[23] http://ec.europa.eu/health/ph_determinants/life_style/alcohol/Forum/alcohol_forum_en.htm.

[24] COM(2007) 279 final, 30.5.2007.

[25] http://ec.europa.eu/health/ph_determinants/life_style/nutrition/documents/nutrition_gp_en.pdf.

[26] http://ec.europa.eu/health/ph_determinants/life_style/nutrition/platform/platform_en.htm.

[27] http://www.help-eu.com/.

[28] http://ec.europa.eu/health/ph_determinants/life_style/Tobacco/help/docs/manifesto_ro.pdf.

[29] http://ec.europa.eu/health/ph_determinants/life_style/mental/green_paper/consultation_en.htm.

[30] http://ec.europa.eu/health/ph_determinants/life_style/mental/green_paper/mental_gp_en.pdf.

[31] COM(2007) 199.

[32] COM(2007) 781.

[33] JO L 46, 16.2.2007, p. 27.

[34] http://ec.europa.eu/health/ph_risk/committees/committees_en.htm.

[35] http://ec.europa.eu/health/ph_risk/ev_20071025_en.htm.